
RAPORT  COMUN
asupra 
propunerii legislative pentru modificarea lit.b) a art.13 din Legea nr.44/1994 privind veteranii de război, precum şi unele drepturi ale invalizilor şi văduvelor de război 
(Plx.376/2007)
şi

propunerii legislative pentru completarea Legii nr.44/1994 privind veteranii de război, precum şi unele drepturi ale invalizilor şi văduvelor de război 
(Plx.377/2007)
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond în procedură obişnuită, a propunerii legislative pentru modificarea lit.b) a art.13 din Legea nr.44/1994 privind veteranii de război, precum şi unele drepturi ale invalizilor şi văduvelor de război (Plx.376/2007) şi a propunerii legislative pentru completarea Legii nr.44/1994 privind veteranii de război, precum şi unele drepturi ale invalizilor şi văduvelor de război (Plx.377/2007), prin adresele nr. Plx.376 şi Plx.377 din 9 mai 2007. 
La întocmirea prezentului raport în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele favorabile ale Consiliului Legislativ (nr.38/11.01.2007, respectiv nr.10/04.01.2007)

· avizul negativ al Consiliului Economic şi Social (nr.213/29.01.2007)

· avizele negative ale Comisiei juridice, de disciplină şi imunităţi (nr.31/586 şi 31/587 din 21.05.2007)
· avizele negative ale Comisiei pentru apărare, ordine publică şi siguranţă naţională (nr.32/398 şi 325/399 din 14.05.2007)
· avizul favorabil al Comisiei pentru agricultură, silvicultură, industrie alimentară şi servicii specifice (nr.24/264/15.05.2007)

· punctele de vedere negative ale Guvernului (nr.300 şi 303 din 02.02.2007).

Propunerile legislative au ca obiect de reglementare modificarea şi completarea Legii nr.44/1994 privind veteranii de război, precum şi unele drepturi ale invalizilor şi văduvelor de război, în sensul introducerii, la lit.b) a art.13, a unei prevederi conform căreia în cazul în care nu este posibilă împroprietărirea cu teren arabil în extravilan să se acorde în echivalent teren cu vegetaţie forestieră (Plx.376). De asemenea, se propune completarea art.16 în sensul prelungirii valabilităţii biletelor de călătorie pe calea ferată acordate gratuit veteranilor şi văduvelor de război, până la sfâşitul vieţii beneficiarului, iar numărul de călătorii neutilizat în cursul unui an calendaristic să poată fi utilizat în următorii ani, după ce numărul de călătorii aferente anului calendaristic în curs a fost epuizat (Plx.377).
Comisia propune Plenului Camerei Deputaţilor respingerea iniţiativelor legislative din următoarele considerente:

· se instituie o abordare neunitară a dreptului de împroprietărire prin discriminarea veteranilor de război decoraţi potrivit dispoziţiilor lit.a) a alin.(1) al art.13. De asemenea, se încalcă principiul supremaţiei reconstituirii proprietăţii în faţa constituirii dreptului de proprietate consfinţit prin Legea nr.247/2005 privind reforma în domeniile proprietăţii şi justiţiei, precum şi unele măsuri adiacente;
· soluţia propusă, de prelungire a valabilităţii biletelor de călătorie pe calea ferată până la sfâşitul vieţii beneficiarului, complică evidenţa biletelor de călătorie acordate şi a celor utilizate cu implicaţii în obţinerea vizelor necesare pentru decontare, atât la asociaţiile de veterani cât şi la direcţiile finanţelor publice care vizează, din punct de vedere al fiscalităţii şi corectitudinii financiar-contabile, deconturile transporturilor.
2. Propunerile legislative fac parte din categoria legilor organice, conform prevederilor art.73 alin.(3) din Constituţia României, republicată.

3. La dezbaterile asupra iniţiativelor legislative, care au avut loc în şedinţa comisiei din 12 iunie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-na Georgeta Bratu – director, Ministerul Muncii, Familiei şi Egalităţii de Şanse

· d-na Cecilia Sebe – consilier, Ministerul Muncii, Familiei şi Egalităţii de Şanse.

4. La lucrările comisiei au fost prezenţi 17 deputaţi, din totalul de 19 membri ai comisiei.

Comisia a respins cu 14 voturi pentru, un vot împotrivă şi 2 abţineri, propunerea legislativă pentru modificarea lit.b) a art.13 din Legea nr.44/1994 privind veteranii de război, precum şi unele drepturi ale invalizilor şi văduvelor de război (Plx.376/2007) şi cu 16 voturi pentru şi o abţinere propunerea legislativă pentru completarea Legii nr.44/1994 privind veteranii de război, precum şi unele drepturi ale invalizilor şi văduvelor de război (Plx.377/2007).

5. Propunerile legislative au fost respinse de Senat în şedinţa din 3 mai 2007. 
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

